
KAPITĀLA DAĻU TURĒTĀJA PĀRSTĀVJA

LĒMUMS

Dobelē

	2026. gada 19.maijā

Par rīcību Bēnes ciema siltumapgādes nepārtrauktības nodrošināšanai
	Nr. 7.13/2026/53


Izvērtējot SIA “AUCES KOMUNĀLIE PAKALPOJUMI” (turpmāk - Sabiedrība) 2026. gada 15. maija ziņojumu par riskiem Bēnes ciema centralizētās siltumapgādes nodrošināšanai, tam pievienotos dokumentus, publiski pieejamo informāciju, kā arī Dobeles novada domes 2025. gada 27. februāra lēmumu Nr.61/4 “Par siltumapgādes pakalpojumu nodrošināšanu”, kapitāla daļu turētāja pārstāvis konstatē:
1. Nekustamais īpašums Rūpniecības ielā 2D, Bēnē, kurā atrodas Bēnes ciema siltumapgādei būtiska infrastruktūra, nepieder pašvaldības kapitālsabiedrībai un attiecībā uz to pastāv piedziņas, hipotēku un piespiedu izsoles riski. 

2. Saskaņā ar Kapitālsabiedrības iesniegto un publiski pieejamo informāciju pastāv objektīvs risks, ka esošās siltumapgādes infrastruktūras pieejamība 2026./2027. gada apkures sezonā var tikt traucēta, kas var apdraudēt nepārtrauktu siltumapgādes pakalpojuma nodrošināšanu Bēnes ciemā. 

3. Pašvaldībai atbilstoši Pašvaldību likumam ir pienākums organizēt komunālos pakalpojumus, tostarp nodrošināt centralizētās siltumapgādes nepārtrauktību. 

4. Ar Dobeles novada domes 2025. gada 27. februāra lēmumu Nr.61/4 “Par siltumapgādes pakalpojumu nodrošināšanu” noteikts, ka SIA “Dobeles enerģija” centralizētās siltumapgādes pakalpojumus Auces pilsētā un Bēnes pagastā pārņem ar 2026. gada 1. septembri. Vienlaikus konstatētie riski un iespējamā nepieciešamība steidzami organizēt alternatīvu siltumapgādes risinājumu rada nepieciešamību izvērtēt minētā termiņa praktisko izpildāmību un, nepieciešamības gadījumā, sagatavot priekšlikumus tā precizēšanai. 

5. Ņemot vērā ierobežoto laika periodu līdz 2026./2027. gada apkures sezonas sākumam, nepieciešams nekavējoties uzsākt sagatavošanās darbības alternatīvas siltumapgādes nodrošināšanai, lai mazinātu iespējamos riskus pašvaldības autonomās funkcijas izpildei. 

6. Konstatētie apstākļi liecina, ka pašvaldībai nepieciešams savlaicīgi nodrošināt alternatīvu tehnisko risinājumu izvērtēšanu, nepieciešamo iepirkuma procedūru sagatavošanu un nepārtrauktības plāna izstrādi. 
Pamatojoties uz Pašvaldību likumu, Publiskas personas kapitāla daļu un kapitālsabiedrību pārvaldības likumu, Enerģētikas likumu, Dobeles novada domes 2025. gada 27. februāra lēmumu Nr.61/4 “Par siltumapgādes pakalpojumu nodrošināšanu” un izvērtētajiem faktiskajiem apstākļiem, NOLEMJU:

1. Atzīt, ka pastāv objektīvs apdraudējums Dobeles novada Bēnes ciema centralizētās siltumapgādes nepārtrauktībai. 

2. Atbalstīt steidzamu darbību veikšanu alternatīvas siltumapgādes nodrošināšanai Bēnes ciemā. 

3. Atbalstīt Sabiedrības rīcību, izvērtējot un nepieciešamības gadījumā piemērojot sarunu procedūru bez iepriekšējas iepirkuma izsludināšanas apkures katla vai katlu iegādei, ciktāl tam pastāv normatīvajos aktos paredzētais pamatojums un ir pienācīgi dokumentēti steidzamības apstākļi. 

4. Uzdot SIA “AUCES KOMUNĀLIE PAKALPOJUMI” sadarbībā ar SIA “DOBELES ENERĢIJA”: 

4.1. sagatavot tehnisko un finanšu pamatojumu alternatīvās siltumapgādes risinājumam;

4.2. nodrošināt iepirkuma procedūras juridisko izvērtējumu un dokumentēt steidzamības apstākļu pamatojumu;

4.3. izvērtēt nepieciešamos termiņus alternatīvā risinājuma ieviešanai un to iespējamo ietekmi uz Dobeles novada domes 2025. gada 27. februāra lēmumā Nr.61/4 noteikto siltumapgādes pakalpojumu pārņemšanas termiņu;

4.4. nepieciešamības gadījumā sagatavot priekšlikumus par minētā termiņa precizēšanu;

4.5. veikt visas nepieciešamās darbības nepārtrauktas siltumapgādes nodrošināšanai līdz 2026./2027. gada apkures sezonas sākumam;

4.6. regulāri informēt kapitāla daļu turētāja pārstāvi par procesa virzību, identificētajiem riskiem un plānotajiem pasākumiem.

